Nju-Jork

Nju-Jork (ukraina keeles Нью-Йорк) on linnalist tüüpi asula Ukrainas Donetski oblastis Bahmuti rajoonis.

Ajalugu 
New Yorgi järgi nimetatud asula ilmus Nju-Jorki nime all kaartidele 1846. aastal. 1859. aastast pärinevate andmete järgi olnud asulas tol ajal 13 majapidamist, elanikke 45 meest ja 40 naist.

19. sajandi lõpul asusid Nju-Jorki elama mennoniitidest sakslased. Ekslikult on ka arvatud, et asulale andsidki nime nemad. 1941. aastal küüdidati asulas veel elanud sakslased Kasahstani.

1951. aastal sai asula uueks nimeks Novgorodske, kuna senine nimi mõjus liiga kapitalistlikuna. 1. juulil 2021 hääletas Ukraina Ülemraada Nju-Jorki nime taastamise poolt.

Alates 2014. aastast on Nju-Jork olnud Donbassi sõja rindejoone vahetus läheduses.

2023. aasta 21. juulil hukkus asulas Venemaa rünnaku tõttu vähemalt neli rahulikku elanikku, kolm sai raskelt vigastada.

Viited 

Ukraina alevid
Donetski oblast